Renosterstropers in wildtuin doodgeskietVeldwagters in die wildtuin. Foto: SANParke/Facebook Twee renosterstropers is doodgeskiet en ŉ vermeende makker in hegtenis geneem in die Krugerwildtuin. Daar was Donderdag twee afsonderlike voorvalle waar veldwagters vermeende renosterstropers voorgekeer het, het Isaac Phaahla, SANParke se woordvoerder vir die wildtuin, gesê. In die eerste voorval het veldwagters in Pretoriuskop op drie vermeende renosterstropers afgekom. Een van die vermeende stropers is in hegtenis geneem terwyl die ander twee daarin kon slaag om te ontsnap. Tydens die tweede voorval het veldwagters kort voor middernag in dieselfde gebied weer op drie vermeende renosterstropers afgekom. “Twee stropers is doodgeskiet en die ander een kon daarin slaag om weg te kom.” Volgens Phaahla is daar op ŉ swaarkaliber-vuurwapen, ammunisie en toerusting wat gebruik word om te stroop beslag gelê. Albei voorvalle word ondersoek.